ΓΡΑΠΤΗ ΕΡΩΤΗΣΗ E-1892/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: Ολοκληρωμένη προστασία και διαχείριση των υπογείων υδάτων

Το θέμα αφορά την «πρόταση της Επιτροπής σχετικά με ένα πρόγραμμα δράσης για ολοκληρωμένη προστασία και διαχείριση των υπογείων υδάτων» (εγγρ. COM(96)315 τελ. - 96/0181 COD) ((ΕΕ C 355 της 25.11.1996, σελ. 1.)). Το προτεινόμενο πρόγραμμα δράσης έχει τέσσερις βασικούς άξονες: σχεδιασμό και διαχείριση των υπογείων υδάτων, δημιουργία κανονιστικού πλαισίου για την υδροληψία από γλυκά ύδατα, ανάπτυξη μέσων για τον έλεγχο της ρύπανσης από διάσπαρτες πηγές και ανάπτυξη μέσων για τον έλεγχο της ρύπανσης από σημειακές πηγές.

Όσον αφορά τον πρώτο άξονα, ζητείται από την Επιτροπή να:

1. ταξινομήσει τα ύδατα ανάλογα με τη χρησιμοποίησή τους και σε σχέση με τα διάφορα χαρακτηριστικά τους, καθώς και βάσει της αρχικής υδροφόρου φλέβας 7

2. λάβει μέτρα που θα σκοπούν να μειώσουν την αδιαβροχότητα του εδάφους στις περιοχές των προαστίων, και προληπτικά μέτρα κατά της καθίζησης του εδάφους στις περιοχές που προορίζονται για γεωργική χρήση 7

3. περιορίζει τις αντλήσεις υδάτων όσο το δυνατόν περισσότερο στη δυνατότητα επανατροφοδότησης της υδροφόρου φλέβας, και να ενθαρρύνει την ορθολογική χρήση καθώς και την επαναχρησιμοποίηση του νερού 7

4. συνεργασθεί με τις τρίτες χώρες που ετοιμάζονται να προσχωρήσουν στην Ευρωπαϊκή Ένωση προκειμένου να διευκολυνθεί η προσαρμογή στις ευρωπαϊκές προδιαγραφές ποιότητας.

Απάντηση της κας Bjerregaard εξ ονόματος της Επιτροπής (10 Ιουλίου 1997)

Η πρόταση απόφασης του Κοινοβουλίου και του Συμβουλίου σχετικά με πρόγραμμα δράσης για την ολοκληρωμένη προστασία και διαχείριση των υπόγειων υδάτων στοχεύει στο να διασφαλιστεί ότι η προστασία και χρήση των υπόγειων υδάτων πραγματοποιείται στο πλαίσιο ενοποιημένης διαχείρισης των πόρων γλυκέων υδάτων και ότι, μακροπρόθεσμα, τα υπόγεια ύδατα θα υπόκεινται σε διαχείριση σε συνδυασμό με τα επιφανειακά, υπό το πρίσμα λεκάνης απορροής ποταμού.

Το Φεβρουάριο του 1997, η Επιτροπή ενέκρινε πρόταση για οδηγία του Συμβουλίου, όπου θεσπίζεται πλαίσιο κοινοτικής δράσης στο πεδίο της πολιτικής υδάτων ((COM(97) 49 τελικό. )), με την οποία τάσσονται οι βασικές αρχές για την ενοποιημένη προστασία και χρήση των υπόγειων και επιφανειακών υδάτων, με μια τέτοια θεώρηση διαχείρισης λεκάνης απορροής ποταμού. Ενώ μερικές από τις δράσεις που παρουσιάζονται στο προτεινόμενο πρόγραμμα δράσης για τα υπόγεια ύδατα δύνανται να επιδιωχθούν με ποικιλία μέσων, ορισμένες μπορούν να ενισχυθούν με κατάλληλες νομικές διατάξεις. Η προτεινόμενη οδηγία-πλαίσιο για τα ύδατα προορίζεται να αποτελέσει μηχανισμό εντός του οποίου μεταξύ άλλων μπορεί να κατοχυρωθεί η προστασία και η αειφόρος χρήση των υπόγειων υδάτων μέσω τέτοιων νομικών διατάξεων.

1. Στόχο ακριβώς του προγράμματος δράσης για τα υπόγεια ύδατα αποτελεί η κατοχύρωση της προστασίας των πάσης φύσεως υπόγειων υδάτων και, με βάση αυτό, το προτεινόμενο πρόγραμμα δράσης για τα υπόγεια ύδατα δεν τα κατατάσσει ανάλογα με τη χρήση τους. Αντίθετα, προκειμένου να διασφαλιστεί κατάλληλη προστασία και αειφόρος χρήση, πρέπει να λαμβάνονται υπόψη τα χαρακτηριστικά των συγκεκριμένων υπόγειων υδάτων και ως εκ τούτου το προτεινόμενο πρόγραμμα δράσης για τα υπόγεια ύδατα αναγκάζει τα κράτη μέλη να εντοπίζουν τις περιβαλλοντικές επιβαρύνσεις, όπως και τον ιδιαίτερα ευάλωτο χαρακτήρα των υπόγειων υδάτων. Ένας τέτοιος χαρακτηρισμός ζωνών πρόκειται επομένως να χρησιμοποιείται για να αποφασιστεί η φύση των μέτρων που θα μπορούσαν να ληφθούν για να προστατευθούν τα ιδιαίτερα υπόγεια ύδατα σε μια συγκεκριμένη περιοχή.

2. Το προτεινόμενο πρόγραμμα δράσης για τα υπόγεια ύδατα αναγκάζει τα κράτη μέλη να συνυπολογίζουν στη διαδικασία προγραμματισμού την πιθανότητα επίδρασης της αστικής ανάπτυξης στη φυσική αναπλήρωση των υπόγειων υδάτων. Προκειμένου να υπάρξει εστίαση, θα πρέπει να λαμβάνονται μέτρα περιστολής της υδατοστεγανότητας του εδάφους σε περιαστικές περιοχές και για την πρόληψη της υποχώρησης της γης λόγω υποβιβασμού του υδροφόρου ορίζοντα, για να υπάρχει κατάλληλη ανταπόκριση σε τοπικές περιστάσεις.

3. Το προτεινόμενο πρόγραμμα δράσης για τα υπόγεια ύδατα απαιτεί αειφόρο χρήση τους ώστε να αποφευχθεί η υπερεκμετάλλευση. Ενθαρρύνονται έλεγχοι στην υδρομάστευση καθώς και η εξοικονόμηση ύδατος, η επαναχρησιμοποίηση και γενικώς η χρηστή διαχείριση των πόρων σε γλυκέα ύδατα, που θεωρούνται ως αξιόλογα στοιχεία για την επίτευξη του στόχου αυτού. Όποτε κρίνεται σκόπιμο, θα μπορούσαν να καθιερωθούν είτε μεταβατικοί είτε μόνιμοι περιορισμοί στην υδροληψία, ανάλογα με τον τοπικό βαθμό διάθεσης και τα χαρακτηριστικά των υδροφόρων οριζόντων.

4. Η προσέγγιση των νομοθεσιών και προτύπων αποτελεί αναπόσπαστο μέρος της διαδικασίας, εντός της οποίας η Κοινότητα ετοιμάζει την ενδεχόμενη διεύρυνσή της. Στην πορεία προσέγγισης υπάρχει ευρύ φάσμα δραστηριοτήτων και προγραμμάτων που στοχεύουν τα εν λόγω ζητήματα.